Προβάδισμα του ΣΥΡΙΖΑ στις 6,7 ποσοστιαίες μονάδες καταγράφουν την τελευταία ημέρα της προεκλογικής εκστρατείας τα συνολικά αποτελέσματα της δημοσκόπηση της εταιρείας GPO για το Mega.

Τρίτο κόμμα εμφανίζεται, έστω και οριακά, η Χρυσή Αυγή, με το Ποτάμι και το ΠΑΣΟΚ να ακολουθούν σε απόσταση αναπνοής. Στη Βουλή μπαίνουν επτά κόμματα, με το Κίνημα Δημοκρατών Σοσιαλιστών να παραμένει οριακά εκτός.

Αναλυτικά, στην πρόθεση ψήφου, η εικόνα της δύναμης των κομμάτων έχει ως εξής:

ΣΥΡΙΖΑ 33,4%

ΝΔ 26,7%

Χρυσή Αυγή 5,1%

Ποτάμι 5%

ΠΑΣΟΚ 5%

ΚΚΕ 4,9%

ΑΝΕΛ 3,5%

Κίνημα 2,9%

ΛΑΟΣ 1,4%

Άλλο 2,4%

Οι αναποφάσιστοι φτάνουν το 9,3%.

Το ποσοστό του ΣΥΡΙΖΑ είναι αυξημένο κατά 3 μονάδες σε σύγκριση με την προηγούμενη μέτρηση της εταιρείας στις 19 Ιανουαρίου, ενώ η ΝΔ αυξάνει το ποσοστό της οριακά κατά 0,3 μονάδες σε σχέση με πριν από πέντε ημέρες.

Καταλληλότερος για πρωθυπουργός εμφανίζεται ο Αντώνης Σαμαράς έναντι του Αλέξη Τσίπρα, με το ποσοστό του προέδρου της ΝΔ ωστόσο να φθίνει και αυτό του προέδρου του ΣΥΡΙΖΑ να βαίνει αυξανόμενο σε σχέση με προηγούμενες μετρήσεις του Ιανουαρίου.

Συγκεκριμένα, στην ερώτηση ποιον θεωρούν ότι είναι καταλληλότερος για πρωθυπουργός της χώρας, ο πρόεδρος της ΝΔ προηγείται με 40,1% και ο πρόεδρος του ΣΥΡΙΖΑ λαμβάνει 38,6%. «Κανένας από τους δύο» απαντά αυθόρμητα το 19,4%.

Ερωτηθέντες για την κυβέρνηση που θέλουν να προκύψει από τις εκλογές, η πλειονότητα των πολιτών (48,7%) δηλώνουν ότι επιθυμούν κυβέρνηση του ΣΥΡΙΖΑ, ή με κορμό τον ΣΥΡΙΖΑ, και το 38,4% μια κυβέρνηση της ΝΔ, ή με κορμό τη ΝΔ.

Η πανελλαδική δημοσκόπηση της GPO για το MEGA διενεργήθηκε στο διάστημα από την Τρίτη 20/1 μέχρι το απόγευμα της Παρασκευής 23/1, σε αντιπροσωπευτικό δείγμα 2.000 ατόμων.

Newsroom ΑΛΤΕΡ ΕΓΚΟ